Diari Oficial de la Generalitat Valenciana


Sumari del DOGV 6088, del 27-08-2009 (2009/9593)

RESOLUCIÓ de 26 d'agost de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació de l'acord sobre el canvi de titularitat de les actuacions planificades entre Vilanova d'Alcolea i la Jana a favor del Ministeri de Foment.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6088

Data del DOGV
:   27-08-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/9593


Data del document
:   26-08-2009

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Infraestructures i Transport
    * administració central
    * cooperació administrativa
    * xarxa de carreteres

RESOLUCIÓ de 26 d'agost de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació de l'acord sobre el canvi de titularitat de les actuacions planificades entre Vilanova d'Alcolea i la Jana a favor del Ministeri de Foment. [2009/9593]  
El Ministeri de Foment i la Generalitat han subscrit, després de la tramitació prèvia reglamentària, el 14 de juliol de 2009, l'acord sobre el canvi de titularitat de les actuacions planificades entre Vilanova d'Alcolea i la Jana a favor del Ministeri de Foment.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat acord, que ha quedat inscrit en el Registre de Convenis de la Generalitat amb el número 1588/2009, i que figura com a annex d'esta resolució.  
València, 26 d'agost de 2009.- El director general de Relacions amb les Corts i Secretariat del Consell: Ángel Mompó Romero.  
Acord sobre el canvi de titularitat de les actuacions planificades entre Vilanova d'Alcolea i la Jana a favor del Ministeri de Foment  
Madrid, 14 de juliol de 2009  
D'una part, José Blanco López, ministre de Foment, que actua en l'exercici del seu càrrec.  
I d'una altra, Francisco Camps Ortiz, president de la Generalitat Valenciana, que actua igualment en l'exercici del seu càrrec.  
Ambdós parts es reconeixen mútuament i recíprocament la capacitat legal suficient per a subscriure este acord.  
Exposen  
El Ministeri de Foment i la Generalitat Valenciana van firmar, amb data 11 d'abril de 2005, un protocol de col·laboració per a l'execució de diverses actuacions en les seues respectives xarxes de carreteres i per al canvi de titularitat d'alguns trams d'eixes xarxes.  
Les esmentades cessions de carreteres de la xarxa estatal a la Generalitat Valenciana es justifiquen pel fet que estes perden la funcionalitat del llarg recorregut i donen servici a un trànsit de caràcter local o supramunicipal i són substituïdes per vies de major capacitat i prestacions tècniques.  
També la Generalitat ha executat, està executant i ha realitzat estudis de vies de gran capacitat que poden integrar-se en la xarxa estatal per prestar servici a trànsits de llarg recorregut.  
En este context, el Ministeri de Foment ha redactat l'estudi informatiu corresponent a l'autovia A-7 en el tram que discorre entre Castelló i l'Hospitalet de l'Infant.  
En l'estudi esmentat s'analitza el traçat futur de l'autovia citada i s'han estudiat dos possibles traçats: un traçat costaner basat en la duplicació de la carretera N-340 i un altre traçat interior en paral·lel a la carretera autonòmica CV-10 fins a la Jana i que es prolongava cap a Tarragona seguint eixe itinerari interior fins al Perelló i l'Hospitalet de l'Infant.  
Basant-se en els continguts de l'estudi i dels criteris de desenvolupament i vertebració territorial previstos en el protocol citat es va optar per l'elecció del traçat interior per a la prolongació cap al nord de l'autovia A-7 des de Castelló i es va adoptar la tramitació següent:  
Subtram I: Vilanova d'Alcolea - la Jana, solapat amb el traçat d'autovia també estudiat per part de la Generalitat en el projecte bàsic de l'autovia CV-10 entre Vilanova i Sant Rafael. Atés que en aquell moment este projecte bàsic es trobava ja en informació pública es va optar perquè continuara la Generalitat Valenciana el procés esmentat, així com la tramitació de la Declaració d'Impacte Ambiental. Acabat este, el Ministeri de Foment s'encarregaria d'emprendre els projectes constructius corresponents i l'execució de les obres. Així s'arreplega en l'acta de la tercera reunió de la Comissió de Seguiment del Protocol de 8 de març de 2006. El projecte bàsic ha sigut ja aprovat definitivament per la Generalitat Valenciana.  
Subtram II: la Jana - el Perelló. Pendent d'emissió de la Declaració d'Impacte Ambiental.  
Subtram III: el Perelló - l'Hospitalet de l'Infant, pendent també en data de hui d'emissió de la Declaració d'Impacte Ambiental.  
D'acord amb estos antecedents, és necessària la materialització del present acord per a formalitzar el lliurament del projecte bàsic ja aprovat per part de la Generalitat al Ministeri de Foment.  
En virtut del que s'ha exposat, ambdós parts, de conformitat amb el que establixen els articles 6 i 8 i en la disposició addicional tretzena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Acorden  
Primer. El present acord té com a objecte continuar el desenvolupament del protocol firmat l'11 d'abril de 2005 i establir els compromisos i obligacions jurídiques quant a les activitats d'interés comú en el corredor del Mediterrani, província de Castelló entre Vilanova d'Alcolea i la Jana.  
Segon. La Generalitat Valenciana atorga al Ministeri de Foment la titularitat del projecte bàsic d'autovia entre Vilanova d'Alcolea i la Jana aprovat definitivament per la Generalitat Valenciana.  
Tercer. El Ministeri de Foment, per la seua banda, declara d'interés general per a l'Estat el traçat definit en el projecte bàsic entre Vilanova d'Alcolea i la Jana que ha aprovat la Generalitat Valenciana.  
Quart. El lliurament del projecte bàsic esmentat implica que el Ministeri de Foment pot licitar, redactar i aprovar els projectes a què done lloc el projecte bàsic, així com licitar i executar les obres que es definisquen en estos projectes, sense incórrer en conflicte de competències entre administracions, en virtut del que s'ha estipulat en els punts anteriors.  
Cinqué. Cap dels actes reflectits en el present acord comporten transferències de capital entre les administracions firmants.  
El present acord té naturalesa juridicoadministrativa i correspon a l'orde jurisdiccional contenciós administratiu el coneixement de les qüestions litigioses que pogueren sorgir en la interpretació i en el compliment, tot això de conformitat amb el que disposa l'article 8.3 de la Llei 30/1992, de 26 de novembre.  
No obstant això, abans de dirimir el conflicte en l'àmbit jurisdiccional, les parts es comprometen a realitzar el requeriment regulat en l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa.  
El que en prova de conformitat i d'acceptació de les respectives obligacions, els reunits firmen el present acord, en dos exemplars, en el lloc i la data abans indicats.  
El ministre de Foment: José Blanco López.  
El president de la Generalitat Valenciana: Francisco Camps Ortiz.